កាសែត​ The Cambodia Daily ​ថា​ការ​ទារ​ពន្ធ​៦លាន​ដុល្លារ​ជា​ការ​ប៉ុនប៉ង​បិទ​កាសែត
​ម្ចាស់​កាសែត​ The Cambodia Daily​ ​(ឌឹ​ ខេមបូឌា​ ដេលី)​ ​បាន​ប្រកាស​ច្រានចោល​លុយ​ពន្ធ​ចំនួន​ជាង​ ៦លាន​ដុល្លារ​ ​ដែល​អគ្គនាយកដ្ឋាន​ពន្ធដារ​តម្រូវ​ឲ្យ​កាសែត​នេះ​បង់​ជូន​រដ្ឋ​ ​ហើយ​ហៅ​ការ​ចាប់​បង្ខំ​ឱ្យ​បង់​ពន្ធ​នេះ​ថា ជា​ការ​សង្កត់​សង្កិន​មាន​លក្ខណៈ​នយោបាយ​ ​និង​ចេតនា​បិទ​កាសែត​ដែល​ដំណើរការ​ក្នុង​ប្រ
ភ្នំពេញ — អគ្គនាយកដ្ឋានពន្ធដារនៃក្រសួងសេដ្ឋកិច្ច និងហិរញ្ញវត្ថុ បានទុកពេលឲ្យកាសែត ឌឹខេមបូឌាដេលី (The Cambodia Daily) ជាងពីរសប្តាហ៍ ដើម្បីបង់ពន្ធចំនួន ៦លាន ១ សែនដុល្លារអាមេរិក ដែលកាសែតនេះខកខានមិនបានបង់ជូនរដ្ឋតាំងពីឆ្នាំ ២០០៧មក។ ម្ចាស់កាសែតនេះច្រានចោលចំនួនលុយពន្ធនេះ ហើយបានចោទអគ្គនាយកដ្ឋានពន្ធដារ ថាកំពុងព្យាយាមបិទកាសែតនេះ។ ម្ចាស់កាសែត The Cambodia Daily (ឌឹ ខេមបូឌា ដេលី) បានប្រកាសច្រានចោលលុយពន្ធចំនួនជាង ៦លានដុល្លារ ដែលអគ្គនាយកដ្ឋានពន្ធដារតម្រូវឲ្យកាសែតនេះបង់ជូនរដ្ឋ ហើយហៅការចាប់បង្ខំឱ្យបង់ពន្ធនេះថា ជាការសង្កត់សង្កិនមានលក្ខណៈនយោបាយ និងចេតនាបិទកាសែតដែលដំណើរការក្នុងប្រទេសកម្ពុជាចាប់តាំងពីឆ្នាំ១៩៩៣មក។ អ្នកស្រី Deborah Krisher-Steele ដែលអះអាងថា បានទិញកាសែត ឌឹខេមបូឌាដេលី ពីលោក Bernard Krisher កាលពីខែមេសា បានបញ្ជាក់ប្រាប់ VOA តាមសារអេឡិចត្រូនិក ឬ Email កាលពីថ្ងៃអាទិត្យថា ចំណាត់ការពន្ធដារ ដែលអគ្គនាយកដ្ឋានពន្ធដារកំពុងធ្វើមកលើកាសែត ឌឹខេមបូឌាដេលី កើតមានឡើង បន្ទាប់ពីលោកនាយករដ្ឋមន្ត្រី ហ៊ុន សែន ចង់ឲ្យអង្គការមិនមែនរដ្ឋាភិបាល និងប្រព័ន្ធផ្សព្វផ្សាយ «ត្រូវជាប់ពន្ធ»។ អ្នកស្រីបានបន្តថា តាំងពីការប្រកាសនោះមក កាសែត ឌឹខេមបូឌាដេលី មិនដែលទទួលបានការធ្វើសវនកម្ម ឬចំណាត់ការផ្លូវច្បាប់ត្រឹមត្រូវនោះទេ។ ដោយការមិនទទួលបានការធ្វើសវនកម្មត្រឹមត្រូវនេះ អ្នកស្រី Deborah លើកឡើងពីក្តីបារម្ភថា ចំនួនទឹកប្រាក់ពន្ធដ៏ច្រើនចំនួន ៦.១លានដុល្លារ ជាចំនួនមិនពិតប្រាកដ ហើយថា អ្វីដែលអគ្គនាយកដ្ឋានកំពុងធ្វើមកលើ កាសែត ឌឹខេមបូឌាដេលី គឺមានជាប់ពាក់ព័ន្ធនឹងហេតុផលនយោបាយ និងមានបំណងបិទកាសែតនេះតែម្តង។ អ្នកស្រី Deborah Krisher-Steele បានប្រាប់ VOA តាមសារអេឡិចត្រូនិក ឬ Email ក្នុងន័យដើមថា៖ «ច្បាស់ណាស់ថា វាមានហេតុផលនយោបាយនៅពីក្រោយសកម្មភាពទាំងនេះ។ នេះពិតជាមិនមែនជាវិក្កយបត្រពន្ធ ដើម្បីបង់ពន្ធនោះទេ ប៉ុន្តែគេមានគោលបំណងចង់បិទកាសែតឌឹខេមបូឌាដេលី ទំាងស្រុង។ វាជាថ្ងៃអកុសលមួយសម្រាប់សេរីភាព សារព័ត៌មានក្នុងប្រទេសកម្ពុជា»។ អ្នកស្រីបានបន្តថា៖ «បើសិនជាលោក Bernard ពិតជាត្រូវបង់ពន្ធសម្រាប់កាសែតឌឹខេមបូឌាដេលី មែន អគ្គនាយកដ្ឋានពន្ធដារត្រូវតែធ្វើសវនកម្មពិតប្រាកដ។ ដោយចាប់ផ្តើមពីការកំណត់ថាតើគម្រោងរបស់ Bernard ជាអ្វី ពិនិត្យមើលប្រាក់ចំណូល ចំណាយនិងការបរិច្ចាគពិតប្រាកដ ហើយអនុវត្តច្បាប់វិន័យត្រឹមត្រូវនិងយុត្តិធម៌ ស្របតាមអ្វីដែលនាយកដ្ឋានពន្ធដារក្នុងសង្គមដែលមានអរិយធម៌មួយគួរតែធ្វើ»។ អ្នកស្រី Deborah បានបញ្ជាក់បន្តទៀតថា អគ្គនាយកដ្ឋានពន្ធដារ បានយកពន្ធពីកាសែតខេមបូឌា ដេលី អស់រយៈពេល១០ឆ្នាំហើយ បើមើលទៅលើចំនួនដែលពួកគេបានប្រឌិតឡើង បូករួមទាំងការពិន័យនានា និងអត្រាការប្រាក់ ហើយបន្ទាប់មកអគ្គនាយកដ្ឋាននេះ បានធ្វើឲ្យចំនួនលុយពន្ធបែកធ្លាយជាសាធារណៈ។ អ្នកស្រីអះអាងថា ការបែកធ្លាយចំនួនលុយពន្ធជាសាធារណៈ ជាទង្វើល្មើសនឹងច្បាប់សិទ្ធិឯកជន ដែលបានកើតឡើងពីរដងមកហើយ។ ក្នុងសេចក្តីប្រកាសព័ត៌មានរបស់ទីស្តីការគណៈរដ្ឋមន្ត្រីចុះថ្ងៃទី៤ ខែសីហា ឆ្នាំ ២០១៧ លោកហ៊ុន សែន បានណែនាំដល់ក្រសួងមហាផ្ទៃ ក្រសួងការបរទេស និងសហប្រតិបត្តិការអន្តរជាតិ និងក្រសួងសេដ្ឋកិច្ច និងហិរញ្ញវត្ថុ ពិនិត្យការអនុវត្តច្បាប់ពន្ធលើប្រាក់បៀវត្សរ៍ ចំពោះបុគ្គលិកអង្គការក្រៅរដ្ឋាភិបាលនានា ដែលកំពុងធ្វើសកម្មភាពនៅប្រទេសកម្ពុជា ឲ្យមានតម្លាភាព និងសមភាព។ នៅក្នុងអត្ថបទព្រមានមួយដែលចេញផ្សាយតាមអង្គភាពព័ត៌មាន ដែលស្និទ្ធនឹងរដ្ឋាភិបាល Freshnews កាលពីថ្ងៃទី១៩ ខែសីហាកន្លងទៅ អគ្គនាយកអគ្គនាយកដ្ឋានពន្ធដារ លោក គង់ វិបុល បានទុកពេលឱ្យកាសែតឌឹខេមបូឌាដេលី មានពេលត្រឹមថ្ងៃទី៤ ខែកញ្ញា ក្នុងការអនុវត្តកាតព្វកិច្ចបង់ពន្ធរបស់ខ្លួន។ លោកក៏ព្រមានកាសែតដែលចេញផ្សាយជាភាសាអង់គ្លេសនេះថា ការរឹបអូសទ្រព្យសម្បត្តិ ឬការបិទកាសែតនេះ នឹងធ្វើឡើង ប្រសិនបើម្ចាស់កាសែតនេះមិនព្រមចូលខ្លួនបង់ពន្ធ។ លោក គង់ វិបុល អគ្គនាយកនៃអគ្គនាយកដ្ឋានពន្ធដារ ត្រូវបានដកស្រង់សម្តីដោយអង្គភាពព័ត៌មាន Freshnews ក្នុងន័យដើមថា៖ «គិតមកដល់ថ្ងៃទី១៩ ខែសីហានេះ មានការឆ្លើយតបពីកាសែត Cambodia Daily ចំនួន ២ដងហើយ ប៉ុន្តែការឆ្លើយតបនោះ គឺសុទ្ធតែមិនអាចទទួលយកបានឡើយ។ ដូច្នេះនៅថ្ងៃទី០៤ ខែកញ្ញា ឆ្នាំ២០១៧ខាងមុខនេះ ថ្ងៃឱសានវាទចុងក្រោយ បន្ទាប់ពីទុករយៈពេល៣០ថ្ងៃ ដើម្បីធ្វើការតវ៉ាបញ្ហានេះ ចាប់ពីថ្ងៃទី០៤ ខែកញ្ញាតទៅ អគ្គនាយកដ្ឋានពន្ធដារនឹងចេញលិខិតផ្លូវការមួយទៀតបញ្ជាក់ថា កាសែត Cambodia Daily ជំពាក់បំណុលពន្ធ ហើយពន្ធដារនឹងចាប់ផ្តើមអនុវត្តន៍ការរឹបអូសពន្ធនេះ»។ លោក គង់ វិបុល ត្រូវបានដកស្រង់សម្តីដោយអង្គភាពព័ត៌មាន Freshnews បន្ថែមថា៖ «ចំពោះការអនុវត្តន៍ការរឹបអូសពន្ធនេះ នឹងត្រូវធ្វើតាមច្បាប់សារពើពន្ធ ដោយមាន ការព្យួរអាជ្ញាប័ណ្ណ បង្កកគណនីក្រុមហ៊ុន ផ្អាកការនាំចេញនាំចូល ហើយឈានដល់ការបិទកាសែតទាំងស្រុងតែម្តង ប្រសិនបើកាសែតនេះ មិនបង់ពន្ធជូនរដ្ឋទេនោះ»។ យ៉ាងណាក៏ដោយ អ្នកស្រី Deborah ចាងហ្វាងកាសែត ឌឹខេមបូឌាដេលី បានប្រកែកនឹងការទារពន្ធនេះដដែល ហើយបានពន្យល់ថា កាសែតឌឹខេមបូឌាដេលី គឺជាគម្រោងមិនរកប្រាក់ចំណេញមួយដែលបង្កើតឡើងដោយឪពុករបស់អ្នកស្រី គឺលោកBernard Krisher កាលពីឆ្នាំ១៩៩៣ ដើម្បីបង្កើតមូលដ្ឋានគ្រឹះមួយសម្រាប់សេរីភាពក្នុងការបញ្ចេញមតិក្នុងប្រទេសកម្ពុជា ហើយបានហ្វឹកហាត់អ្នកកាសែតជនជាតិកម្ពុជាជាច្រើន។ អ្នកស្រី Deborah បានបញ្ជាក់ថា លោក Bernard មិនបានទទួលប្រាក់កម្រៃនោះទេពីកាសែតនេះ ហើយដំណើរការគឺបែបសហគ្រាសសង្គមមួយ។ VOA ព្យាយាមសុំការអធិប្បាយពីលោក គង់ វិបុល តែមិនអាចទាក់ទងបានទេ។ បញ្ហាសេរីភាពនៃប្រព័ន្ធផ្សព្វផ្សាយក៏ត្រូវបាន អ្នកស្រី រ៉ូណា ស្មីត ប្រេសិតអង្គការសហប្រជាជាតិទទួលបន្ទុកសិទ្ធិមនុស្សនៅកម្ពុជា លើកឡើងនៅថ្ងៃបិទបញ្ចប់បេសកកម្មរយៈពេល១០ថ្ងៃ នៅកម្ពុជាកាលពីថ្ងៃសុក្រ។ អ្នកស្រីបាននិយាយអំពីសេរីភាពនៃសារព័ត៌មាននេះ ក្រោយពីអ្នកសារព័ត៌មានបានលើកឡើងសំណួរអំពីការគាបសង្កត់របស់រដ្ឋាភិបាល មកលើអង្គការសង្គមស៊ីវិល និងស្ថាប័នព័ត៌មាន ទាក់ទិននឹងបញ្ហាអាជ្ញាបណ្ណ និងការបង់ពន្ធ។ «វាជាការចាំបាច់ ដែលរាល់ការិយាល័យផ្សព្វផ្សាយទាំងអស់ អាចធ្វើសេចក្តីរាយការណ៍ដោយសេរី និងត្រឹមត្រូវ យោងទៅតាមវិធានអន្តរជាតិនានាស្តីពីសារព័ត៌មាន និងសេរីភាពនៃប្រព័ន្ធផ្សព្វផ្សាយ។ ហេតុដូច្នេះ ពួកគេមិនត្រូវទទួលរងពីការរឹតបន្តឹងដែលមិនត្រឹមត្រូវតាមផ្លូវច្បាប់ ទៅលើសេរីភាពនៃការបញ្ចេញមតិរបស់ពួកគេ និងជាការពិតទៅលើសេរីភាពនៃដំណើរការរបស់ពួកគេនៅក្នុងប្រទេស»។ ក្រៅពីកាសែត ឌឹខេមបូឌាដេលី ស្ថាប័នព័ត៌មានមួយចំនួនផ្សេងទៀត ដែលទទួលថវិកាពីសហរដ្ឋអាមេរិក និងធ្លាប់និយាយរិះគន់រដ្ឋាភិបាលរបស់លោក ហ៊ុន សែន ក៏ត្រូវបានរដ្ឋាភិបាលតម្រូវឲ្យបង់ពន្ធផងដែរ៕